กมม. แนะ แอปพลิเคชัน Nicemap เช็คจุดจัดกิจกรรมสงกรานต์ทั่วกรุงเทพฯ พร้อมบริการรถโดยสารฟรี
นายเอกวรัญญู อัมระปาล โฆษกกรุงเทพมหานคร เปิดเผยว่า งานสงกรานต์ปีนี้ กรุงเทพมหานคร ร่วมกับหน่วยงานต่างๆ ทั้งภาครัฐและเอกชน จัดทำ แอปพลิเคชัน NiceMap Songkran แผนที่รวบรวมสถานที่จัดงานเทศกาลสงกรานต์และกิจกรรมต่างๆ ทั่วกรุงเทพมหานคร โดย แอปพลิเคชัน NiceMap Songkran จะแสดงรูปแบบของการจัดงานในแต่ละจุด สามารถปักหมุดหรือตรวจสอบข้อมูลต่างๆ โดยประชาชนสามารถค้นหาสถานที่ หรือ ประเภทกิจกรรมที่ชอบ และระดับความต้องการเปียกในการเล่นสงกรานต์ สำหรับกิจกรรมสงกรานต์ 2566 ที่จัดโดยกรุงเทพมหานคร มี 2 แห่ง คือ สงกรานต์ลานคนเมือง ถือเป็น 1 จุดสำคัญ ประกอบไปด้วยกิจกรรมต่างๆ เช่น สรงน้ำพระ ประพรมน้ำมนต์ เสริมสิริมงคล รับปีใหม่ไทย การแสดงดนตรีจากศิลปินที่มีชื่อเสียง การแสดงโขนลิเก ดนตรีไทย เครื่องเล่นและการละเล่นไทย เป็นต้น ซึ่งในส่วนของเวทีการแสดงศิลปวัฒนธรรมไทยจะเริ่มระหว่างเวลา 17.00 - 22.00 น. ทั้งนี้กิจกรรมจะจัดไปจนถึงวันที่ 14 เมษายน 2566 และบริเวณริมคลองผดุงกรุงเกษม โดยจะจัดจนถึงวันที่ 15 เม.ย.66 กรุงเทพมหานครได้จัดรถพลังงานไฟฟ้า BMA Feeder บริการฟรีแก่นักท่องเที่ยวและประชาชนที่มาร่วมงานเทศกาลสงกรานต์กรุงเทพมหานคร โดยจอดรับ-ส่ง ในเส้นทางตั้งแต่ ลานคนเมือง คลองผดุงกรุงเกษม ไปจนถึงวันที่ 16 เมษายน 2566 เวลา 16.00 - 20.00 น. ทั้งนี้ หากประชาชนต้องการแจ้งเหตุด่วนเหตุร้าย โทร. 191 เจ็บป่วยฉุกเฉิน โทร. 1669 และพบเหตุเพลิงไหม้หรือสาธารณภัย โทร. 199 ได้ตลอด 24 ชั่วโมง